**Budovanie sociálnych vzťahov medzi žiakmi ako prevencia proti xenofóbii, rasizmu a diskriminácii**

 Cieľom môjho projektu bolo vytvárať v triede priateľskú atmosféru, stimulovať formovanie osobnosti detí, predchádzať akýmkoľvek formám rasizmu, xenofóbie, antisemitizmu, extrémizmu a všetkým formám intolerancie.

Mojím primárnym cieľom bolo aj, aby žiaci vedeli s istotou identifikovať takéto prejavy a zaujali ku nim odmietavý postoj a aby už v tomto veku vedeli dať jasne najavo svoj názor.

Týmto projektom som chcela iniciovať aktivity ako integrálnu súčasť výchovno-vzdelávacieho procesu.

Sekundárnym cieľom bola podpora kritického myslenia, primerané chápanie historických súvislostí a hodnotovú orientáciu žiakov, pretože toto sú podporné piliere odmietavého postoja voči akejkoľvek forme intolerancie.

 Môj projekt je použiteľný v dennej praxi, sú v ňom námety a praktické ukážky , ako žiakom na 1. stupni ZŠ vysvetliť pojmy : rasizmus, xenofóbia, neznášanlivosť, antisemitizmus, extrémizmus, ako ich identifikovať a ako ku nim zaujať postoj v každodennom živote.

Dobré sociálne vzťahy medzi deťmi dávajú pevný základ pre budúcu spoločnosť, kde základom budú mravné hodnoty , rešpekt voči iným ľuďom bez ohľadu na ich pôvod, náboženstvo a kultúru. Naša spoločnosť je čoraz multikultúrnejšia, preto je nevyhnutné, aby sme vedeli vedľa seba žiť bez predsudkov a prejavov neznášanlivosti.

 V mojom projekte sú konkrétne hry a aktivity , ktoré priamo budujú sociálne vzťahy v kolektíve : empatiu, sebareflexiu, asertivitu, a učia ich riešiť konfliktné situácie formou dialógu, argumentácie a kompromisu.

Metódy a formy práce boli volené tak, aby boli pre deti zaujímavé, aby mali radosť pri vyjadrení svojho názoru, aby ho dokázali obhájiť, aby mali radosť z prítomnosti spolužiakov, aby dokázali prijať aj kritiku.

Žiaci sa naučili efektívnejšie komunikovať, spolupracovať, lepšie sa spoznali, naučili sa navzájom rešpektovať a akceptovať. Tento projekt prispel významnou mierou k tomu, že žiaci sa naučili lepšie zvládať stres, konflikty a afekt.

Naučili sa podriadiť pravidlám, prijať zodpovednosť a kompromis.

V projekte bolo využitých deväť metód učenia, žiaci na ne reagovali pozitívne, najatraktívnejšie pre ne boli excercitácia a valorizácia. Veľmi pozitívne reagovali aj na formy zážitkového učenia, čo je typické pre túto vekovú skupinu.

Atraktivitu u žiakov si projekt získal aj pestrým využívaním IKT, pretože pre dnešné deti je normálnou súčasťou života.

 Časový harmonogram projektu bol vystavaný tak, aby obsiahol najdôležitejšie atribúty pozitívnych medziľudských vzťahov, ktoré sú prioritné pre budúce správanie týchto detí v dospelosti.